Καλαμαράκια γιουβέτσι με πιπεριές Φλωρίνης
Το γιουβετσάκι του καλοκαιριού που δεν έφτιαξες ακόμα ετοιμάζεται με τρυφερά καλαμαράκια και άφθονες πιπεριές Φλωρίνης!
1 κιλό μικρά κατεψυγμένα καλαμάρια (καθαρισμένα), ολόκληρα (εναλλακτικά βάζουμε φρέσκα, απλώς τότε ανεβαίνει το κόστος), 1 μεγάλο ξερό κρεμμύδι, σε ψιλά καρέ, 5 πιπεριές Φλωρίνης, καθαρισμένες από το κοτσάνι και τα σπόρια και κομμένες σε μικρά καρέ 20 ντοματίνια, κομμένα στη μέση, 300 γρ. κριθαράκι χοντρό, 1 κουτ. γλυκού γλυκάνισος, κοπανισμένος (προαιρετικά), 1 κουτ. γλυκού γλυκιά πάπρικα, 100 ml λευκό, ξηρό κρασί (ή ούζο, για πιο μερακλίδικο αποτέλεσμα), 100 ml ελαιόλαδο αλάτι, φρεσκοτριμμένο πιπέρι
Για το γιουβέτσι με καλαμαράκια και πιπεριές Φλωρίνης, σε μια φαρδιά και ρηχή κατσαρόλα ζεσταίνουμε το λάδι σε μέτρια φωτιά και σοτάρουμε το κρεμμύδι και τις πιπεριές, για περίπου 3 – 4 λεπτά, μέχρι να μαλακώσουν λίγο.Ρίχνουμε τα καλαμάρια και συνεχίζουμε το σοτάρισμα για περίπου 4 – 5 λεπτά, μέχρι να αλλάξουν χρώμα.Προσθέτουμε την πάπρικα και αλατοπίπερο και σβήνουμε με το κρασί ή το ούζο. Μαγειρεύουμε για περίπου 2 – 3 λεπτά, μέχρι να εξατμιστεί το αλκοόλ.Προσθέτουμε με το γλυκάνισο (αν θέλουμε) και ρίχνουμε τόσο ζεστό νερό (περίπου 1 λίτρο) ώστε να καλύψουμε τα υλικά. Βράζουμε για περίπου 4 – 5 λεπτά, μέχρι τα υγρά να αρχίσουν να κοχλάζουν, και ρίχνουμε το κριθαράκι.Ανακατεύουμε με ξύλινη κουτάλα και αποσύρουμε από τη φωτιά. Προθερμαίνουμε το φούρνο στους 180°C. Aδειάζουμε όλο το φαγητό σε ένα μέτριο βαθύ ταψί, σκορπίζουμε τα ντοματάκια και προσθέτουμε λίγο αλατοπίπερο.Ψήνουμε για περίπου 25 – 30 λεπτά ή μέχρι να μαλακώσει το κριθαράκι και να πιει τα υγρά του. Αν χρειαστεί, προσθέτουμε κατά το ψήσιμο ελάχιστο νερό και ανακατεύουμε.Ξεφουρνίζουμε το γιουβέτσι με καλαμαράκια και πιπεριές Φλωρίνης και το σερβίρουμε ζεστό ή χλιαρό συνοδεύοντας με μια δροσερή αγγουροσαλάτα.
Καλαμάρι , Θράψαλο,Κριθαράκι